
[bookmark: TextBodyBegin]Az Európai Parlament,
–	tekintettel az Európai Unió 2022. évi pénzügyi évre vonatkozó általános költségvetésére[footnoteRef:1], [1:  	HL L 45., 2022.2.24.] 

–	tekintettel az Európai Unió 2022. évi pénzügyi évre vonatkozó összevont éves beszámolójára (COM(2023)0391 – C9-0256/2023)[footnoteRef:2], [2:  	HL C, C/2023/2, 2023.10.12.] 

–	tekintettel az európai ombudsman 2022. évi éves tevékenységi jelentésére és a költségvetési és pénzgazdálkodásról szóló, 2022. évi pénzügyi évre vonatkozó jelentésére,
–	tekintettel a 2022. évi pénzügyi évre vonatkozóan az uniós ügynökségekről szóló éves számvevőszéki jelentésre az ügynökségek válaszaival együtt[footnoteRef:3], [3:  	HL C, C/2023/103, 2023.10.4.] 

–	tekintettel a Számvevőszéknek a 2022. évi pénzügyi évre vonatkozóan az elszámolás megbízhatóságát, valamint az alapjául szolgáló ügyletek jogszerűségét és szabályszerűségét igazoló, az Európai Unió működéséről szóló szerződés 287. cikke szerinti megbízhatósági nyilatkozatára[footnoteRef:4], [4:  	HL C, C/2023/112, 2023.10.12.] 

–	tekintettel az Európai Unió működéséről szóló szerződés 314. cikkének (10) bekezdésére, valamint 317., 318. és 319. cikkére,
–	tekintettel az Unió általános költségvetésére alkalmazandó pénzügyi szabályokról, az 1296/2013/EU, az 1301/2013/EU, az 1303/2013/EU, az 1304/2013/EU, az 1309/2013/EU, az 1316/2013/EU, a 223/2014/EU és a 283/2014/EU rendelet és az 541/2014/EU határozat módosításáról, valamint a 966/2012/EU, Euratom rendelet hatályon kívül helyezéséről szóló, 2018. július 18-i (EU, Euratom) 2018/1046 európai parlamenti és tanácsi rendeletre[footnoteRef:5] és különösen annak 59., 118., 260., 261. és 262. cikkére, [5:  	HL L 193., 2018.7.30., 1. o.] 

–	tekintettel eljárási szabályzata 100. cikkére és V. mellékletére,
–	tekintettel a Költségvetési Ellenőrző Bizottság jelentésére (A9-0084/2024),
1.	mentesítést ad az európai ombudsman számára az európai ombudsman 2022. évi pénzügyi évre szóló költségvetésének végrehajtására vonatkozóan;
2.	megjegyzéseit a mellékelt állásfoglalásban foglalja össze;
3.	utasítja elnökét, hogy továbbítsa ezt a határozatot, valamint az annak szerves részét képező állásfoglalást az európai ombudsmannak, az Európai Unió Tanácsának, a Tanácsnak, a Bizottságnak, a Számvevőszéknek, az Európai Unió Bíróságának, az európai adatvédelmi biztosnak és az Európai Külügyi Szolgálatnak, és gondoskodjon az Európai Unió Hivatalos Lapjában (L sorozat) való közzétételükről.

[bookmark: _Toc161223414]2. Az Európai Parlament 2024. április 11-i állásfoglalása az Európai Unió 2022. évi pénzügyi évre szóló általános költségvetésének végrehajtására vonatkozó mentesítésről szóló határozat szerves részét képező megjegyzésekkel, VIII. szakasz – Európai ombudsman(2023/2137(DEC))

Az Európai Parlament,
–	tekintettel az Európai Unió 2022. évi pénzügyi évre szóló általános költségvetésének végrehajtására vonatkozó mentesítésről szóló határozatára, VIII. szakasz – Európai ombudsman,
–	tekintettel eljárási szabályzata 100. cikkére és V. mellékletére,
–	tekintettel a Költségvetési Ellenőrző Bizottság jelentésére (A9-0084/2024),
A.	mivel a mentesítésért felelős hatóság a mentesítési eljárás keretében hangsúlyozni kívánja, hogy különösen fontos az uniós intézmények demokratikus legitimitásának további erősítése az átláthatóság és az elszámoltathatóság javítása, a teljesítményalapú költségvetés-tervezés koncepciójának végrehajtása és az emberi erőforrások megfelelő irányítása révén;
B.	mivel az Európai Unió működéséről szóló szerződés 228. cikke előírja, hogy az Európai Parlament európai ombudsmant választ, aki jogosult a bármely uniós polgártól vagy valamely tagállamban lakóhellyel, illetve létesítő okirat szerinti székhellyel rendelkező természetes vagy jogi személytől érkező, az uniós intézmények, szervek vagy hivatalok – kivéve az igazságszolgáltatási hatáskörében eljáró Európai Unió Bíróságát – tevékenysége során felmerülő hivatali visszásságokra vonatkozó panaszok átvételére; az ombudsman kivizsgálja a panaszokat, és erről jelentést készít;
C.	mivel a 2021. június 24-i (EU, Euratom) 2021/1163 európai parlamenti rendelet[footnoteRef:6] megállapítja az ombudsman feladatainak ellátására vonatkozó szabályokat és általános feltételeket (az európai ombudsman alapokmánya); [6:  	HL L 253., 2021.7.16., 1. o.] 

D.	mivel az (EU, Euratom) 2021/1163 rendelet elfogadását követően az európai ombudsman végrehajtási rendelkezések elfogadásáról szóló határozata jelenleg felülvizsgálat alatt áll;
1.	megjegyzi, hogy az európai ombudsman (a továbbiakban: az ombudsman) költségvetése a többéves pénzügyi keret „Európai közigazgatás” elnevezésű 7. fejezetébe tartozik, amelynek teljes összege 2022-ben 11,6 milliárd EUR, azaz az uniós költségvetési kiadások 5,9%-a volt; megállapítja, hogy az ombudsman költségvetése a többéves pénzügyi keret 7. fejezete szerinti előirányzatok 0,1%-át képviseli;
2.	megjegyzi, hogy az Európai Számvevőszék (a továbbiakban: a Számvevőszék) a 2022. évi pénzügyi évre vonatkozó éves jelentésében egy 60, az „Igazgatás” alá tartozó ügyletből álló – azaz a 2021-es mintával azonos nagyságú – mintát vizsgált meg; megjegyzi továbbá, hogy a Számvevőszék jelentése szerint igazgatási kiadások alatt a humán erőforrásokra és azokon belül a nyugdíjakra – ezek 2022-ben az összes igazgatási kiadás mintegy 70%-át tették ki –, valamint az épületekre, felszerelésekre, energiára, kommunikációra és információtechnológiára fordított kiadások értendők, és sokéves tapasztalata szerint ez a kiadási terület általában alacsony kockázatú;
3.	megjegyzi, hogy a Számvevőszék a 2022-es ellenőrzés részeként megvizsgálta az ombudsman felügyeleti és kontrollrendszereit, különösen a belsőkontroll-standardok végrehajtását, a kockázatkezelést és az (EU, Euratom) 2018/1046 rendeletben (a továbbiakban: a költségvetési rendelet) meghatározott fő kontrollok működését, beleértve a kifizetések előzetes és utólagos ellenőrzését;
4.	megállapítja, hogy a 60 ügyletből 14 (23%) esetében merült fel hiba, de a számszerűsített öt hiba alapján a Számvevőszék által becsült hibaszint nem éri el a lényegességi küszöböt;
5.	elégedetten veszi tudomásul, hogy a Számvevőszék a 2022. évi pénzügyi évre vonatkozó éves jelentésében kijelenti, hogy nem tárt fel konkrét problémákat az ombudsmannal kapcsolatban;
Költségvetési és pénzgazdálkodás
6.	megállapítja, hogy az ombudsman költségvetése 2022-ben 12 222 108 EUR-t tett ki, ami 2021-hez képest 280 000 EUR csökkenést jelent; ismerete szerint ez a csökkenés a költségvetés tényleges szükségleteken alapuló racionalizálásából következett;
7.	megállapítja, hogy a költségvetés végrehajtási aránya 2022-ben 96,97% volt, ami magasabb az előző évi értéknél, amikor is a végrehajtási arány a Covid19-világjárvánnyal összefüggő korlátozások miatt 88,8%-os volt;
8.	megállapítja, hogy 2022-ben az ombudsman hat költségvetési átcsoportosítást hajtott végre a költségvetési rendelet 29. cikke alapján, amelyek teljes összege 344 460 EUR, azaz a pénzügyi év előirányzatainak 2,8%-a volt; megjegyzi továbbá, hogy a 2000-es költségvetési jogcím nómenklatúráját négy alkategóriára osztották fel annak érdekében, hogy az ombudsman épületeit illetően szükséges információk átláthatóságát mindkét munkahelyen növeljék; tudomásul veszi, hogy a bérleti díj költségvetési jogcíméből átcsoportosított előirányzatokat azért nem használták fel, mert az ombudsman az új ombudsmani épület berendezési munkálatainak összes költségét a 2021. évi költségvetésen keresztül, nem pedig hat évre elosztva fizette ki;
9.	méltányolja, hogy annak ellenére, hogy a kifizetési idő 2021 és 2022 között 11,35 napról 13 napra emelkedett, a kifizetések átlagos ideje továbbra is viszonylag rövid; úgy véli, hogy az elektronikus számlázási rendszer 2023-tól történő bevezetése csak javíthatja a fizetési folyamat hatékonyságát;
10.	megjegyzi, hogy az ombudsman nem számolt be arról, hogy Oroszország Ukrajna elleni agressziós háborújának bármilyen hatása lenne a kiküldetésekre, a beszerzésekre vagy az épületekre vonatkozó 2022-es költségvetésére; javasolja, hogy az ombudsman vegye figyelembe, hogy a bérleti díjak és az épületek átalánydíjainak következő éves parlamenti felülvizsgálata további költségeket eredményezhet az ombudsman 2023-as költségvetésében;
11.	megjegyzi, hogy a Covid19-világjárvány tanulságain alapuló megtakarítások eredményeképpen, valamint mivel a belső és külső megbeszélésekhez mindkét munkahelyen széles körben vettek igénybe videokonferencia-szolgáltatásokat, a személyzeti kiküldetések költségvetése 2022-ben a 2021-es 135 000 EUR-ról 120 000 EUR-ra csökkent;
Belső irányítás, teljesítmény és belső kontroll
12.	megállapítja, hogy az ombudsman 2022 folyamán folytatta a „2024 felé” című ötéves stratégiájának célkitűzéseivel és prioritásaival összhangban álló konkrét intézkedések végrehajtását, az éves irányítási tervében meghatározottak szerint; kiemeli különösen, hogy az ombudsman a 2022-es éves irányítási tervvel összhangban konzultáció céljából sikeresen átadta a Bizottságnak, a Tanácsnak és a Parlamentnek az ombudsman feladatait szabályozó új alapokmányt végrehajtó rendelkezések tervezetét;
13.	hangsúlyozza, hogy 2022-ben – miután észlelte a nyilvános információk nyilvánvaló hiányát – az ombudsman előzetesen megkérdezte az Európai Bizottságtól, hogy miként fogja biztosítani az átláthatóságot a nemzeti helyreállítási tervekről folytatott tárgyalások során, hogyan fogja garantálni a tagállamok által elért mérföldkövek nyilvános ellenőrzését, és hogyan fogja felügyelni az ellenőrzéseket[footnoteRef:7]; [7:  	https://www.ombudsman.europa.eu/en/news-document/hu/152993] 

14.	megjegyzi, hogy 2022-ben 2223 panasz érkezett be az ombudsmanhoz, szemben a 2021-es 2192 panasszal, és e panaszok 35%-a tartozott az ombudsman hatáskörébe; megjegyzi továbbá, hogy az ombudsman 2022-ben 348 vizsgálatot indított, köztük 60 közérdekű vizsgálatot, és 330 vizsgálatot zárt le, szemben a 2021-ben indított 338 vizsgálattal és ebben az évben lezárt 305 vizsgálattal;
15.	mély aggodalommal jegyzi meg, hogy az ombudsmanhoz rengeteg panasz érkezik a polgároktól a kért dokumentumokhoz való hozzáférés megszerzése során tapasztalható rendkívüli késedelmekről; támogatja az ombudsman azon véleményét, miszerint a hozzáférés késleltetése lényegében a hozzáférés megtagadását jelenti, és hogy az adminisztratív folyamatokat észszerűsíteni kell annak biztosítása érdekében, hogy a polgárok időben hozzáférjenek a dokumentumokhoz[footnoteRef:8]; [8:  	https://www.europarl.europa.eu/doceo/document/TA-9-2023-0295_HU.html] 

16.	üdvözli a „válaszadás elmulasztásával” kapcsolatos vizsgálatok kezelésére szolgáló észszerűsített eljárás kidolgozását; szintén üdvözli a „hatáskörbe nem tartozó” panaszok kezelésére szolgáló egyszerűsített eljárás bevezetését, amely az ilyen kérelmek elbírálásának idejét 15 napról 3 napra csökkenti; aggodalmát fejezi ki mindazonáltal amiatt, hogy 2021 és 2022 között a hatáskörbe tartozó panaszok feldolgozásának átlagos ideje 61-ről 91 napra, a vizsgálatok átlagos ideje pedig 112-ről 166 napra nőtt;
17.	megállapítja, hogy az etika és az átláthatóság 2022-ben is fontos területe volt az ombudsman munkájának, aki továbbra is hozzájárult az előrelépéshez, de kihívásokkal is szembesült, és hogy az átláthatósággal és az elszámoltathatósággal kapcsolatos panaszok száma 2022-ben az összes ügy 32%-át tette ki;
18.	megjegyzi, hogy a dokumentumokhoz való nyilvános hozzáférés 2022-ben is kiemelt prioritás volt az ombudsman számára, mivel ezzel kapcsolatban 121 panasz érkezett, ami az egy éven belül beérkezett panaszok eddigi legmagasabb száma, a vizsgálatok pedig 90 panaszt eredményeztek; üdvözli az ügyek gyors kezelését a dokumentumokhoz való nyilvános hozzáférés terén, mivel a panaszok lezárása átlagosan mindössze 46 munkanapot, a vizsgálatok lezárása pedig 67 munkanapot vesz igénybe; tudomása szerint a gyorsított eljárásban elvégzett vizsgálatok aránya az ügyek számának növekedése ellenére a dokumentumokhoz való nyilvános hozzáféréssel kapcsolatos összes vizsgálatnak mindössze 28%-át tette ki, szemben a 2021-es 58%-kal; üdvözli a dokumentumokhoz való nyilvános hozzáférés iránti kérelmek adminisztratív kezelésével kapcsolatban lefolytatott, a Bizottságot és más uniós ügynökségeket, így például a Frontexet, valamint az intézményeket és szerveket, így például az EBB-t érintő jelentős vizsgálatok megállapításait;
19.	emlékeztet arra, hogy az európai ombudsman szerint a dokumentumokhoz, kiváltképp a jogalkotási dokumentumokhoz való hozzáférést csak kivételes jelleggel és a feltétlenül szükséges mértékben szabad korlátozni; emlékeztet továbbá arra, hogy a dokumentumokhoz való nyilvános hozzáférést megtagadó határozatoknak egyértelműen és szigorúan meghatározott jogi kivételeken kell alapulniuk, és azokat részletes és konkrét indokolásnak kell kísérnie, hogy a polgárok megérthessék a hozzáférés megtagadásának okát, és hatékonyan élhessenek a rendelkezésre álló jogorvoslatokkal; úgy véli, hogy a proaktívabb megközelítés hozzájárulna az átláthatóság tényleges biztosításához, és megelőzné a polgárok és az intézmények közötti költséges és megterhelő jogvitákat[footnoteRef:9]; [9:  	https://www.europarl.europa.eu/doceo/document/TA-9-2023-0295_HU.html] 

Emberi erőforrások, egyenlőség és a személyzet jólléte
20.	megjegyzi, hogy a személyzet státusz és munkaköri profil szerinti összetétele az elmúlt években stabil maradt, és a személyzet 2022 végén összesen 74 alkalmazottból állt, akárcsak 2021-ben; megjegyzi továbbá, hogy 2022-ben az ombudsman 39 tisztviselőt (2020-ban 37, 2021-ben 38), 28 ideiglenes alkalmazottat (2020-ban 28, 2021-ben 30), valamint 7 szerződéses alkalmazottat (2020-ban 8, 2021-ben 6) foglalkoztatott; megjegyzi, hogy 2022-ben a személyzet mintegy 40%-a foglalkozott adminisztrációval (HR, pénzügyek, folyamatirányítás), másik 40%-a pedig panaszokkal és vizsgálatokkal;
21.	sajnálatosnak tartja, hogy a főtitkári álláshely 2022. szeptember 1-je óta betöltetlen;
22.	megjegyzi, hogy 2022-ben az ombudsman pályázati felhívást tett közzé azzal a céllal, hogy az ideiglenes alkalmazottak gyorsabb felvétele érdekében létrehozzon egy jelöltállományt; érdeklődéssel várja az ezen eljárás révén elért hatékonyságnövekedéssel kapcsolatos fejleményeket;
23.	megjegyzi, hogy az ombudsmannak sikerült elérnie, hogy személyzetében 18 nemzetiség képviseltesse magát, köszönhetően a proaktív kommunikációnak és a sokszínűbb közönség elérésének, különösen a közösségimédia-csatornákon keresztül; sürgeti az ombudsmant, hogy folytassa erőfeszítéseit a személyzetén belül valamennyi tagállam állampolgárai kiegyensúlyozott földrajzi eloszlásának elérése érdekében;
24.	megjegyzi, hogy ami a nemek közötti egyensúlyt illeti, az ombudsman minden személyzeti kategóriában, különösen vezetői szinten, több nőt foglalkoztat, mint férfit: a nők aránya 67%, a férfiaké 33%, míg 2021-ben a nők aránya 68%, a férfiak aránya pedig 32% volt; arra ösztönzi az ombudsmant, hogy folytassa erőfeszítéseit a nemek kiegyensúlyozott képviseletének elérése érdekében;
25.	megjegyzi, hogy az ombudsman 2022-ben bevezette a munkaidőre és a hibrid munkavégzésre vonatkozó új, 2021 októberében elfogadott politikáját, amely rendelkezéseket tartalmaz például a távmunkára – ezen belül a külföldről történő munkavégzésre –, az otthoni munkavégzéshez szükséges ergonomikus eszközök biztosítására, a részmunkaidőre, a szülői szabadságra, a rugalmas munkaidőre és a lecsatlakozáshoz való jogra vonatkozóan, és üdvözli, hogy a politika a személyzet valamennyi kategóriájára alkalmazandó; üdvözli a 2023-ban elvégzett személyzeti felmérés általános eredményét, amely szerint a személyzet 97%-a elégedett a hibrid és rugalmas munkafeltételekkel;
26.	elismeri, hogy a vezetők jó rálátással rendelkeznek a személyzet munkaterhelésére, rendszeresen nyomon követik a munkateher eloszlását, és azt szükség esetén kiigazítják; megjegyzi, hogy az Európai Parlament orvosi szolgálata, amely az ombudsman személyzetével kapcsolatos egészségügyi feladatok ellátását biztosítja, nem jelzett az ombudsmannak kiégésből eredő hosszú távú betegséget;
27.	méltányolja, hogy 2022-ben nem számoltak be zaklatási ügyről; arra ösztönzi az ombudsmant, hogy folytassa erőfeszítéseit a szexuális és pszichológiai zaklatástól mentes munkakörnyezet biztosítása érdekében, különösen a tudatosság növelésével és képzéssel; elégedetten veszi tudomásul, hogy az etikai keretrendszerrel kapcsolatos belső ellenőrzés keretében végzett felmérés azt mutatta, hogy 2023 elején a személyzet 90%-a ismerte a zaklatással kapcsolatos politikát és iránymutatásokat;
28.	üdvözli, hogy az ombudsman 2022-ben 18 fizetett gyakornokot fogadott (2021-ben 16-ot), akik ugyanolyan javadalmazási csomagban részesülnek és ugyanolyan munkafeltételekkel dolgoznak, mint a személyzet többi tagja; arra ösztönzi az ombudsmant, hogy a 2023-ra vonatkozó terveknek megfelelően indítson el egy, a fogyatékossággal élő fiataloknak szóló gyakornoki programot;
Etikai keret és átláthatóság
29.	üdvözli az intézmény etikai keretének megerősítésére és tudatosítására irányuló folyamatos erőfeszítéseket; tudomásul veszi, hogy az ombudsman e tekintetben az ombudsman külső tevékenységekre vonatkozó politikájáról szóló előadást, a zaklatással foglalkozó képzést és az összeférhetetlenségre vonatkozó ebédszüneti tájékoztatót szervezett az összes alkalmazott számára; megjegyzi továbbá, hogy a személyzeti szabályzat és a belső szabályok következetes alkalmazásának biztosítása érdekében felülvizsgálták az összeférhetetlenségre, a külső tevékenységekre, a publikációkra és az uniós közszolgálatból való kilépést követő szakmai tevékenységre vonatkozó nyilatkozatok formanyomtatványait; üdvözli az ombudsman etikai keretének 2022-ben indított belső ellenőrzését, amelynek eredményeit figyelembe fogják venni az e területen alkalmazott gyakorlatok további javítása érdekében;
30.	megjegyzi, hogy az ombudsman csalás elleni stratégiája nagyrészt a hatályos etikai keretre és a pénzügyi funkciókhoz kapcsolódó feladatok elkülönítésének elvére épül; megelégedéssel veszi tudomásul, hogy 2022-ben nem jelentettek összeférhetetlenséget, és nem számoltak be visszaélésekről;
31.	sajnálja, hogy az ombudsman hivatalosan nem csatlakozott az Európai Parlament, az Európai Unió Tanácsa és az Európai Bizottság közötti, a kötelező átláthatósági nyilvántartásról szóló, 2021. május 20-i intézményközi megállapodással létrehozott uniós átláthatósági nyilvántartáshoz, de gyakorlatát az átláthatósági nyilvántartás elveihez igazította, és ellenőrzi, hogy az általa szervezett eseményeken vagy üléseken a felszólalók vagy a tárgyalópartnerek szerepelnek-e a nyilvántartásban; üdvözli az ombudsman által annak révén elért magas szintű átláthatóságot, hogy információkat tesz közzé honlapján azokról a vizsgálatokról, kiküldetésekről, találkozókról és eseményekről, amelyekben az ombudsman részt vesz;
32.	felhívja az ombudsmant, hogy rendszeres időközönként tájékoztassa a költségvetési hatóságot a Helyreállítási és Rezilienciaépítési Eszköz átláthatóságával és elszámoltathatóságával kapcsolatos munkája során tapasztalt nehézségekről;
33.	üdvözli, hogy az ombudsman 2022-ben a dokumentumokhoz való nyilvános hozzáférés jogáról szóló útmutatót tett közzé a nyilvánosság számára, amelyben információkat nyújt e jog gyakorlásának legjobb módjáról;
Digitalizáció, kiberbiztonság és adatvédelem
34.	gratulál az ombudsmannak, amiért a papírhasználat csökkentése és a dokumentumok cseréjének és tárolásának megkönnyítése érdekében aktívan támogatja a digitalizációt; megállapítja, hogy az informatikai kiadások 2022-ben 48%-kal csökkentek 2021-hez képest, mivel a digitalizáció fokozásához nem volt szükség külön beruházásra; üdvözli a videokonferenciák és a webstreaming általános használatát, ami csökkentette az utazási igényt;
35.	megjegyzi, hogy az informatika terén az ombudsman a Parlament infrastruktúrájára és kiberbiztonsági keretrendszerére támaszkodik, és szorosan együttműködik a Bizottsággal az uniós szervezeti eszközök (SYSPER, ABAC, MiPS és ARES) integrálása és karbantartása, valamint az informatikai keretszerződések alkalmazása tekintetében; megjegyzi, hogy mivel az ombudsman korlátozott mértékű ellenőrzéssel rendelkezik az adatok felett, szolgáltatási szintre vonatkozó megállapodásokat kötött az érintett intézményekkel annak biztosítása érdekében, hogy a személyes adatok kezelése megfeleljen az alkalmazandó jogi keretnek; megelégedéssel veszi tudomásul, hogy az ombudsman 2022-ben nem tapasztalt kibertámadást;
36.	ösztönzi az ombudsmant, hogy szorosan működjön együtt az ENISA-val (Európai Uniós Kiberbiztonsági Ügynökség); javasolja, hogy az ombudsman teljes személyzete számára biztosítsanak a kiberbiztonsággal kapcsolatos, rendszeresen aktualizált képzési programokat;
37.	elégedetten veszi tudomásul, hogy 2022-ben az ombudsman az intézmény adatvédelmi keretrendszerének felülvizsgálatáról szóló, 21/03. számú belső ellenőrzési jelentést követően elfogadott ötpontos cselekvési tervből négy intézkedést végrehajtott azzal a céllal, hogy tovább javítsa a személyes adatok intézmény általi kezelésének hatékonyságát és eredményességét;
38.	megjegyzi, hogy 2022-ben az európai adatvédelmi biztos visszajelzést adott egy állampolgár panaszával kapcsolatban, amely szerint az ombudsman által a standard átvételi elismervényében az adatvédelemre vonatkozóan nyújtott tájékoztatás nem volt elégséges; megelégedéssel veszi tudomásul, hogy az európai adatvédelmi biztos további intézkedések nélkül lezárta az ügyet, miután az ombudsman bevezette a javasolt változtatásokat a sablonjában;
39.	üdvözli, hogy jelenleg folyamatban van egy elektronikus számlázási rendszer bevezetése az Európai Bizottsággal (DG DIGIT) együttműködésben; kéri az ombudsmant, hogy készítsen részletes ütemtervet az elektronikus számlázási rendszer teljes körű bevezetéséhez;
40.	elismerését fejezi ki az ombudsmannak azért, hogy weboldalán kizárólag nyílt forráskódú szoftvereket használ, és belső használatra lehetőség szerint előnyben részesíti a nyílt forráskódú eszközök használatát;
Épületek
41.	megjegyzi, hogy az ombudsman brüsszeli hivatalának a Parlament által 2021-ben biztosított új létesítményekbe való átköltözését követően az épületet kollaboratív munkaterületként szervezték meg, nagyon kevés egyéni irodával és rugalmas, kollaboratív tárgyalóhelyiségekkel; pozitívan értékeli, hogy az ombudsman nem alkalmazza a hot-desking módszerét, és hogy minden munkatárs saját asztallal rendelkezik, amelyhez elegendő tárolóhely tartozik; aggodalmát fejezi ki amiatt, hogy az ombudsman nem végzett személyzeti felmérést a brüsszeli iroda kollaboratív munkaterületére való átköltözés előtt; megjegyzi, hogy a 2023-ban végzett általános személyzeti felmérés azt mutatta, hogy a személyzet többsége kedvezően fogadta az új fizikai kialakítást; nagyra értékeli továbbá, hogy a személyzetet a költözés előtt tájékoztatták a munkaterület kialakításával kapcsolatos egyes döntésekről, például a színsémákról;
42.	megjegyzi, hogy az ombudsman a Parlament kérésére visszaadta a Parlament által Strasbourgban bérbeadott terület 20,5%-át, és a bérleti díjat ezt követően csökkentették;
43.	emlékeztet arra, hogy az ombudsman nem rendelkezik saját épületekkel, hanem Brüsszelben egy épületet, Strasbourgban pedig irodahelyiségeket bérel; megelégedéssel jegyzi meg, hogy a strasbourgi Havel-épület teljes mértékben akadálymentes a mozgáskorlátozott vagy más fogyatékossággal élő személyek számára, és rendkívül sajnálatosnak tartja, hogy a Brüsszelben bérelt épület akadálymentessége javításra szorul; felhívja a Parlamentet, hogy javítsa az ombudsman számára bérbeadott brüsszeli épület akadálymentességét;
Környezetvédelem és fenntarthatóság
44.	üdvözli, hogy az évek során az ombudsman csökkentette környezeti lábnyomát, különösen folyamatainak és kiadványainak, például az éves jelentésnek a digitalizálása, az egyedi nyomtatók eltávolítása és a rendezvények fenntarthatóbbá tételére irányuló intézkedések révén; megjegyzi, hogy épületeinek környezeti lábnyomát illetően az ombudsman a Parlament mint az épületek tulajdonosa által hozott intézkedésekre támaszkodik; tudomásul veszi, hogy az ombudsman továbbította a Parlamentnek a 2021. évi mentesítés során kinyilvánított azon kérését, hogy épületének tetejére telepítsen szolárpaneleket;
45.	tudomásul veszi, hogy az ombudsman 2022-ben is ösztönözte a fenntartható mobilitást, mégpedig az éves tömegközlekedési bérletekhez nyújtott pénzügyi támogatás, a rendelkezésre álló parkolóhelyek korlátozása, valamint a kerékpárosok számára biztosított létesítmények és parkolási lehetőségek javítása révén;
Intézményközi együttműködés
46.	üdvözli az intézményközi együttműködés révén elért pénzügyi és adminisztratív megtakarításokat, különösen a Parlamenttel és a Bizottsággal kötött, szolgáltatási szintre vonatkozó megállapodások széles körét, valamint az intézményközi közbeszerzési eljárásokban való részvételt; megjegyzi, hogy 2022-ben az ombudsman új szinergiákat alakított ki más intézményekkel, és megállapodásokat írt alá a távoli minősített aláíró tanúsítványok használatához szükséges, Bizottság által nyújtott szolgáltatásokról, valamint a Parlament Személyzeti Front Office Osztálya és Info Desk Részlege által nyújtott szolgáltatásokról;
47.	elismeri az ombudsmanok európai hálózatával (ENO) folytatott magas szintű eszmecsere és koordináció fenntartásának fontosságát; üdvözli az ENO éves konferenciájának és tematikus webináriumának 2022. évi megszervezését, amelyek az ombudsmanok munkájára Európa-szerte hatással lévő aktuális kérdésekkel foglalkozó, fontos vitafórumok;
48.	üdvözli az ombudsman által az EPPO-val, az Európai Számvevőszékkel és az OLAF-fal folytatott együttműködést, amelynek célja a párhuzamos vizsgálatok elkerülése és a kölcsönös érdeklődésre számot tartó témák – például az uniós felügyeleti keret javításának – megvitatása; üdvözli továbbá az európai adatvédelmi biztossal létrehozott együttműködési csatornákat, amelyek biztosítják a gyors kölcsönös konzultációt a két intézmény mindennapi munkája során, valamint az egyes intézmények hatáskörét meghatározó egyetértési megállapodást, amelynek célja a párhuzamos eljárások elkerülése;
49.	üdvözli, hogy az ombudsman a fontos vizsgálatok tekintetében szoros együttműködést folytat az Európai Parlament illetékes bizottságaival azáltal, hogy beszámol munkájáról közvetlenül a bizottságok ülésein, vagy pedig a bizottsági elnököknek küldött információk révén; kiemeli, hogy az ombudsman stratégiai kezdeményezései és vizsgálatai kulcsfontosságúak az uniós közigazgatás átláthatóságának és elszámoltathatóságának javítása szempontjából;
Kommunikáció
50.	megjegyzi, hogy a kommunikációs és promóciós tevékenységek teljes költségvetése 2021 és 2022 között 92 100 EUR-ról 132 400 EUR-ra, azaz 43,8%-kal nőtt; gratulál az ombudsmannak az átfogó kommunikációs stratégia kidolgozásához, amely hozzájárult a speciális célközönségek és a nagyközönség fokozott eléréséhez; megállapítja, hogy az európai médiában 2021-hez képest 60%-kal több sajtócikk jelent meg az ombudsmanról;
51.	üdvözli az ombudsman arra irányuló erőfeszítéseit, hogy felhívja a polgárok figyelmét az ombudsman szerepére és arra, hogy az uniós intézmények által elkövetett hivatali visszásságok esetén az ombudsmanhoz fordulhatnak; elismeri az annak érdekében tett erőfeszítéseket, hogy az ombudsman honlapján átlátható tájékoztatást nyújtsanak, és informatív, felhasználóbarát formában tegyenek közzé adatokat, jóllehet ezek az adatok nyílt formátumban nem állnak rendelkezésre; üdvözli az új logó és vizuális arculat elfogadását, amely növeli az ombudsman munkájának láthatóságát, és felismerhetővé teszi, hogy az ombudsman uniós szerv;
52.	nagyra értékeli, hogy az ombudsman automatizált eszközt használ honlapján az ügyek lefordítására, és kéri az ombudsmant, hogy zökkenőmentesen és időben biztosítsa ügyeinek valamennyi nyelvre történő lefordítását;
53.	megjegyzi, hogy az ombudsman rendelkezik közösségimédia-fiókokkal az Instagramon, a LinkedInen és az X-en (korábbi Twitter), ahol a követők számának növekedése és az aktivitási ráta 2022-ben meghaladta a korábbi évek értékeit; üdvözli az ombudsmannak az európai adatvédelmi biztos által vezetett kísérleti projektben való részvételét, amelynek célja, hogy az uniós intézmények bekapcsolódjanak az EU-Voice és az EU-Video hálózatba, amely két ingyenes, nyílt forráskódú, Mastodon szoftveren alapuló közösségimédia-hálózat, és amely lehetővé teszi az uniós intézmények számára, hogy szövegek, képek, videók és podcastok megosztásával kommunikáljanak a nyilvánossággal.

